Miehet ry haluaa purkaa miehisyyden normeja: "Monia miehiä ei opeteta käsittelemään tunteita"

MIEHET Miehet ry haluaa muistuttaa mieheyden monimuotoisuudesta.

Janne Salakka Tomi Kangasniemi

Tomi Kangasniemi

Kansainvälisenä miestenpäivänä 19. marraskuuta perustettiin uusi feministinen miesjärjestö Miehet ry. Yhdistyksen turkulainen puheenjohtaja Janne Salakka kertoo, että miesten asemaa yhteiskunnassa edistävälle yhdistykselle on tilausta.

– Katalyyttina perustamiselle toimi toistuva vastakkainasettelu perinteisen miesasialiikkeen ja feministien välillä.

Salakan mukaan feminismi ja miesten oikeuksien ajaminen eivät ole toisiltaan pois. Miehet ry on feministinen miesjärjestö, koska feminismi kuuluu kaikille.

– Feminismin terminologia on välillä hankalaa ymmärtää, ja helposti ajaudutaan keskustelemaan termeistä eikä itse asiasta. Jos tasa-arvo ja ihmisarvo ovat tärkeitä, silloin on sydämeltään feministi. Haluamme helpottaa miehiä olemaan feministejä.

Salakan mukaan tästä ajatuksesta on tullut naisjärjestöiltä kiitosta. Miehet ry toteaakin eroavansa muista miesjärjestöistä korostamalla erityisesti yhteistyön merkitystä muiden tahojen kanssa.

Mitä Miehet ry sitten tavoittelee? Yhdistys kertoo haluavansa purkaa miehisyyteen liittyviä normeja, tarkastella miesten etuoikeuksia ja hyödyntää niitä kaikkien sukupuolten tasa-arvon toteuttamiseksi sekä antaa kaikenlaisille miehille vapauden olla oma itsensä.

Salakka muistuttaa, että miehille tarvitaan erilaisia roolimalleja: kulttuuria, joka tukee ja kannustaa sitä, että ihminen saa olla mitä on.

– Monia miehiä ei opeteta käsittelemään tunteita, ja tämä näkyy esimerkiksi siinä, että miehet ovat yliedustettuna rikostilastoissa. Pojille pitää opettaa enemmän toisten rajojen kunnioittamista, empaattisuutta ja sensitiivisyyttä.

Miehet ry muistuttaa, että miehillä on paljon ongelmia, joihin pitäisi puuttua. Esimerkiksi syrjäytyminen ja asunnottomuus ovat tilastollisestikin enemmän miehiä koskevia ongelmia.

Toisaalta yhdistys haluaa tarttua myös miesten etuoikeuksiin.

– Valkoinen heteromies joutuu kokemaan vähemmän syrjintää Suomessa kuin vaikka tummaihoinen seksuaalivähemmistöön kuuluva mies tai nainen. Valkoinen mies on myös yhteiskunnassa usein niillä parhailla paikoilla, Salakka heittää esimerkkeinä.

Tärkeää yhdistykselle olisi joka tapauksessa muistuttaa mieheyden monimuotoisuudesta. Kasvatuksen tulee olla sukupuolisensitiivistä.

– Tarvitaan sellaisia roolimalleja, että miehetkin voivat näyttää hoivahalua ja kiintymystä lapsiin. Pojille tarvitaan sellaista meininkiä, ettei sillä ole väliä, mikä on seksuaalinen suuntautuneisuus tai vakaumus, olet silti kaveri.

Salakan mukaan uuden yhdistyksen toiminnalle tärkeää on nyt tehdä aktiivisesti keskustelun avauksia, kannanottoja, vaikuttaa ja järjestää tapahtumia.

– Ei tuomitsemisen ilmapiiriä vaan tietouden lisäämistä. Kuka tahansa, joka jakaa arvomme, voi liittyä mukaan, hän tiivistää.

Edit 9.1.2019 kello 21.11 muutettu otsikko ja tekstiä. Yhdistystä ei ole perustettu Turussa, mutta puheenjohtaja on turkulainen.